C 152/132
HR
Službeni list Europske unije
6.4.2022.
4.11.
Kad je riječ o promicanju „ugovora o kupnji energije” (članak 15.), smjernice i financijska potpora malim i srednjim poduzećima trebale bi poticati uvođenje takvog instrumenta koji dugoročno povećava vidljivost prodajne cijene zelene električne energije.
Općenito ta inicijativa upućuje na potrebu za jačanjem suradnje i koordinacije među dionicima u sektoru kako bi se gospodarskim dionicima pružila dugoročna vizija.
4.12.
Još jedna inicijativa koju EGSO pozdravlja jest obveza država članica da pokrenu pokusno razdoblje za prekograničnu suradnju uz pomoć pilot-projekta u iduće tri godine.
EGSO želi dobiti pojašnjenja kad je riječ o načinima uspostavljanja takve suradnje.
Osobito razmatra administrativne postupke koji proizlaze iz takve inicijative i poziva Europsku komisiju da pruži pomoć državama članicama (npr. prevođenjem dokumenata povezanih s postupkom) kako bi one mogle ispoštovati utvrđeni rok.
4.13.
EGSO smatra da je vrijeme da se pokrene razgovor o relevantnosti europskog regulatornog tijela za električnu energiju.
Kako bi se pravilno pripremilo za to važno tijelo, vrijeme je za pokretanje aktivnosti konceptualnog planiranja sustava kojom će se predvidjeti rastuća potražnja za energijom prema području i vrsti, kao i transformacije vrsta energije.
4.14.
EGSO isto tako odobrava inicijativu iz članka 9. stavka 7.a, kojom se uvodi zajedničko prostorno planiranje, u okviru morskog bazena, među državama članicama kako bi se olakšao razvoj odobalnih kapaciteta.
Takvim se pristupom omogućava iskorištavanje punog potencijala svakog morskog bazena uz istodobno unapređenje cilja elektroenergetskog povezivanja država članica.
Uspostava jedinstvene kontaktne točke isto je tako dobrodošla i mora biti prilika za iskorištavanje primjera dobre prakse iz različitih država članica kako bi se skratilo vrijeme potrebno za provedbu projekta.
Utvrđivanje ukupnog proizvodnog kapaciteta određenog morskog bazena za razdoblja do 2030., 2040. i 2050. trebalo bi omogućiti i veću usmjerenost na potencijal odobalnih vjetroelektrana u svakoj državi članici i poticati razvoj te tehnologije.
Zbog sve većeg broja prekograničnih projekata u području obnovljive energije, posebno vjetroelektrana na moru, u operativnom pogledu EGSO poziva Europsku komisiju da ponovno pokrene razgovor o europskom operatoru prijenosnog sustava za električnu energiju, koji je najrelevantnije tijelo za osiguravanje upravljanja protokom električne energije u stvarnom vremenu.
To je tijelo u konačnici najlegitimnije za osiguravanje koordinacije tržišnih mehanizama povezanih s ponudom i potražnjom, istodobno jamčeći sigurnost sustava koji će biti sve traženiji kako bude rasla uporaba obnovljive energije.
4.15.
EGSO je nekoliko puta istaknuo da je potrebno stvoriti nove tržišne strukture kako bi se omogućilo usklađivanje proizvodnje energije i potrošnje na mikro razini.
Te bi strukture olakšale integraciju manjih uređaja za skladištenje u okviru energetskog sustava.
Sukladno s tim, porast elektromobilnosti trebao bi omogućiti iskorištavanje uloge baterija za pametno punjenje i stvaranje skladišnog kapaciteta na lokalnoj razini.
No prijedlog revizije ne obuhvaća tu problematiku.
4.16.
Paketom „Čista energija za sve Europljane” obraća se posebna pozornost na vlastitu potrošnju i energetske zajednice.
Ti mehanizmi snažno potiču civilni angažman i čine građane i građanke osviještenim punopravnim dionicima u energetskoj tranziciji jačajući njihov osjećaj pripadnosti i osnažujući decentralizirane strukture koje su gospodarski i socijalno korisne.
Europska komisija istaknula je u okviru procjene nacionalnih energetskih i klimatskih planova da države članice nedovoljno uzimaju u obzir potencijal građanskog sudjelovanja u području energije, što se kosi s jednim od razloga za stvaranje četvrtog energetskog paketa.
Hitno je potrebno razjasniti primjenjiva pravila, posebno za koncepte kao što su dijeljenje energije, obračunavanje neto potrošnje ili prodaja energije na razini ravnopravnih partnera (P2P) kako bi se ostvarili ciljevi paketa „Čista energija za sve Europljane” i energetske unije.
EGSO izražava razočaranje zbog toga što se prijedlogom revizije ne nastoji poboljšati regulatorni okvir za te aspekte.
To će biti još važnije jer se prijedlogom revizije smjernica za državne potpore za klimatska, energetska i okolišna pitanja predviđa niži prag za izuzeća od obveze dodjele sredstava i određivanja razine potpore na temelju natječajnog postupka.
4.17.
EGSO u načelu podržava prijedlog Komisije kojim se države članice poziva da uzmu u obzir „održavanje nacionalnih šumskih ponora ugljika i ekosustava” kao i načela „kaskadne uporabe biomase” i kružnog gospodarstva.
To znači da treba dati prednost uporabi drvnih ostataka, kao što su manje grane, panjevi i ostali nusproizvodi te proizvodi od recikliranog drva za proizvodnju bioenergije.
Stoga je logično ponovno ocijeniti potporu bioenergetskim postrojenjima u tom području, imajući na umu da su ostaci iz pilana te industrija celuloze i papira izvori energije.
Osim toga, u prijedlogu se ističe da je biogoriva biološkog podrijetla razumno preusmjeriti u dijelove prometnog sektora koje je teško elektrificirati, kao što su pomorski promet, putovanja na velike udaljenosti i zračni promet.
U tom je pogledu potrebno uzeti u obzir i poteškoće povezane s dostupnosti i troškovima.
Kako bi se provela ta ideja, u članku 25. trebalo bi razlikovati biogoriva na biološkoj osnovi od obnovljive električne energije mjerenjem smanjenja stakleničkih plinova.
Stoga se u prometnom sektoru prednost daje obnovljivoj električnoj energiji i biogorivima koja se temelje na ostacima, te se povećava pritisak u korist provedbe dekarbonizacije prometnog sektora izravnom elektrifikacijom.